钦定古今图书集成/历象汇编/岁功典/第076卷 > 《广西志书》 > 九月九日登凌嚣馆赋 宋傅亮
## 钦定古今图书集成/历象汇编/岁功典/第076卷 > 《广西志书》 > 九月九日登凌嚣馆赋 宋傅亮

“岁九旻之暮月，肃晨驾而北逝。度迥壑以停辕，凌孤
馆而远憩。何物惨而节哀，又云悠而风厉。”悴绿蘩于
寒渚，陨丰灌于荒澨。玩中原之芬菊，惜兰圃之雕蕙。
旌竹柏之劲心，谢梧楸之零脆。尔乃流眄平隰，落日
还皋，千感具盈，在物同骚。聆离鶤之栖响，听鸣林之
浏飙。彼游子之苦伤，每寤叹于我劳，矧集悲而锺苦，
疚寸心其如忉。眇天末以遥瞪，怨故乡之阻辽。